b'\n_START_ARTICLE_\nKatakombe\n_START_PARAGRAPH_\nKatakombe so bila podzemna pokopali\xc5\xa1\xc4\x8da, ki so se uporabljala v antiki. Najbolj znane so kr\xc5\xa1\xc4\x8danske katakombe, \xc4\x8deprav so jih gradili tudi pripadniki drugih religij. \xc5\xbde Etru\xc5\xa1\xc4\x8dani  in Judje so na primer poznali podzemne sobe za pokop mrtvih. Za razliko od drugih, so kristjani uporabljali katakombe tudi kot sveti\xc5\xa1\xc4\x8da, ker so se v njih zbirali k skupni molitvi ob grobovih mu\xc4\x8dencev. Kljub prikladnosti pa jih kristjani v \xc4\x8dasu preganjanj niso uporabljali za zato\xc4\x8di\xc5\xa1\xc4\x8de, kamor bi se verniki skrili. Uporabljali so jih za pokopali\xc5\xa1\xc4\x8da ali grobnice kot jim pravimo.\n_START_SECTION_\nPomen besede katakombe\n_START_PARAGRAPH_\nPomen imena katakombe je bil dolgo nejasen. Katakombe so preu\xc4\x8devali zlasti Marchi, De Rossi in  Ducanges; vendar je \xc5\xa1ele De Waal kot prvi opazil, da stari potopisi (latinsko: itinerarium) vse do osmega stoletja uporabljajo naziv katakombe samo v zvezi s katakombami Sv. Sebastijana. Novej\xc5\xa1a izkopavanja so odkrila na dnu prepada poleg Sebastijanovih katakomb \xc5\xa1e iz poganskih \xc4\x8dasov izvirajo\xc4\x8de pokopali\xc5\xa1\xc4\x8de, ki je obstajalo iz nekaj grobnic. Tako so odkrili tudi izvirni pomen besede katakombe. Stari Rimljani so namre\xc4\x8d globoko brezno poleg Apijske ceste  (latinsko: Via Appia) \xe2\x80\x93 med drugim in tretjim miljskim kamnom \xe2\x80\x93 imenovali gr\xc5\xa1ko: \xce\xba\xcf\x8d\xce\xbc\xce\xb2\xce\xb1\xce\xb9 (kymbai), pokrajino poleg pa \xce\xba\xce\xb1\xcf\x84\xce\xac \xce\xba\xcf\x8d\xce\xbc\xce\xb2\xce\xb1\xcf\x82 (kata kymbas), torej poleg brezna.\n_START_SECTION_\nOblika katakomb\n_START_PARAGRAPH_\nKr\xc5\xa1\xc4\x8danske katakombe so bile skopane ve\xc4\x8dinoma v tufu, ki je relativno mehka kamnina. V globini med 7 in 30 metri so bili izkopani rovi v ve\xc4\x8d nadstropjih, \xc5\xa1iroki 2 do 3 metre in prav toliko visoki. V stenah rovov so bili izkopane grobnice, pravokotne luknje, dolge do poldrugega metra in samo pol metra visoke. V te luknje so se shranjevala trupla pokojnih, v\xc4\x8dasih v skromni krsti, ve\xc4\x8dinoma pa samo zavita v laneno rjuho, nakar je bila luknja zazidana z opekami ali marmornatimi plo\xc5\xa1\xc4\x8dami. Obi\xc4\x8dajne so bile tudi skupinske ali dru\xc5\xbeinske grobnice. V dolo\xc4\x8denih presledkih so bili rovi povezani s povr\xc5\xa1jem z navpi\xc4\x8dnimi kvadratnimi rovi, ki so dovajali zrak in svetlobo. Nekateri od teh so bili opremljeni z navpi\xc4\x8dnimi stopnicami in so slu\xc5\xbeili za vhod in izhod.\n_START_SECTION_\nLokacija\n_START_PARAGRAPH_\nV \xc4\x8detrtem stoletju se kristjanom ni bilo ve\xc4\x8d treba skrivati in so za\xc4\x8deli graditi cerkve na povr\xc5\xa1ju, posmrtni ostanki prvih vernikov so bili preneseni v cerkve in katakombe so bile pozabljene. \xc5\xa0ele v 16. stoletju je slu\xc4\x8dajno odkritje podzemnega pokopali\xc5\xa1\xc4\x8da v Rimu zbudilo nekaj zanimanja za stvar, a le iz arheolo\xc5\xa1kega vidika. Sistemati\xc4\x8dno prou\xc4\x8devanje in odkrivanje katakomb se je razvilo \xc5\xa1ele v prvi polovici 19. stoletja._NEWLINE_Razumljivo je, da se ve\xc4\x8dina kr\xc5\xa1\xc4\x8danskih katakomb nahaja v Rimu, a poleg teh je bilo odkritih \xc5\xa1e kakih 50 po vsem Laciju in nadaljnjih pribli\xc5\xbeno 40 po ostalem italijanskem ozemlju. Katakombe so tudi na Malti. predvsem okoli Mdine, ki je bila v rimski dobi glavno mesto otoka. Zanimiv je na\xc4\x8din njihove gradnje, ki dokazuje samostojni razvoj verskih obredov in z njimi povezane arhitekture. Medtem ko so rimske katakombe zaporedje rovov, do katerih vodijo po navadi navpi\xc4\x8dne stopnice na ve\xc4\x8d mestih, so malte\xc5\xa1ke katakombe sestavljene iz velikega osrednjega prostora, iz katerega se rovi raztezajo na vse strani._NEWLINE_ _NEWLINE_Znane so tudi Tunizijske katakombe v Sousse, ki pri\xc4\x8dajo o kr\xc5\xa1\xc4\x8danski preteklosti mesta. Fino obdelani rovi in predvsem njihova vi\xc5\xa1ina dajejo razumeti, da te katakombe niso bile zidane skrivaj in niso bile zato\xc4\x8di\xc5\xa1\xc4\x8de preganjanih vernikov. Verjetno se v njih niso niti izvajali verski obredi, ker ni dvoran ali ve\xc4\x8djih prostorov, medtem ko 5\xc2\xa0km rovov vsebuje kar 15 tiso\xc4\x8d grobov. Te katakombe so bile samo bogate grobnice._NEWLINE_Po vsej verjetnosti obstajajo \xc5\xa1e druge katakombe/pokopali\xc5\xa1\xc4\x8da, posebno v krajih, ki so bili va\xc5\xbeni \xc5\xbee v rimski dobi in ki imajo geolo\xc5\xa1ko primerna tla, to je mo\xc5\xbenost ro\xc4\x8dnega kopanja rovov. Vendar treba upo\xc5\xa1tevati, da je srednjeve\xc5\xa1ka zmeda v Evropi dobesedno prekrila mnogo anti\xc4\x8dnih objektov.\n_START_SECTION_\nKatakombe samo po imenu\n_START_PARAGRAPH_\nPo zgodovinskih katakombah je dobilo ime mnogo vrst podzemnih rovov, ki so v\xc4\x8dasih naravni, v\xc4\x8dasih posledica pridobivanja kamna, v\xc4\x8dasih tudi nala\xc5\xa1\xc4\x8d izkopani bunkerji._NEWLINE_Take katakombe so v Odesi, ki kljub svojemu imenu nimajo nobene zveze z ostalimi, saj niso nikoli slu\xc5\xbeile za pokopali\xc5\xa1\xc4\x8de ali verske obrede. \xc4\x8ceprav jih imenujejo katakombe, so to le rovi kra\xc5\xa1kega podzemlja, ki se razprostirajo pod vsem mestom in \xc4\x8digar razse\xc5\xbenost se ceni na 2500\xc2\xa0km. Mo\xc5\xbenost njihovega nekdanjega kori\xc5\xa1\xc4\x8denja za pokopali\xc5\xa1\xc4\x8de ni bila nikoli raziskana, ker je vsaka anti\xc4\x8dna sled bila izbrisana v \xc4\x8dasu ruskega carstva, ko so te katakombe uporabljali tihotapci in framasoni. Razen tega je treba upo\xc5\xa1tevati, da je bilo v prvi polovici 19. stoletja vse to obmo\xc4\x8dje en sam ogromen kamnolom, od koder so \xc4\x8drpali kamen za gradnjo mesta._NEWLINE_V \xc4\x8ce\xc5\xa1ki republiki, kjer se sicer nahajajo tudi katakombe/pokopali\xc5\xa1\xc4\x8da (Klatovsk\xc3\xa9 katakomby), je skoraj v vseh ve\xc4\x8djih mestih (Praga, Brno, Liberec, Jihlava, \xc4\x8cesk\xc3\xa9 Bud\xc4\x9bjovice, Karlovy Vary) najti podzemne rove.  Pod mestom Znojmo, na primer, so bile katakombe izkopane med 14. in 15. stoletjem kot kleti in shrambe pod povr\xc5\xa1inskimi stanovanji. Tudi v Plznu so bili podzemni rovi sestavni del mestnih hi\xc5\xa1, ki so se gradili vse od 13. stoletja dalje za skladi\xc5\xa1\xc4\x8denje, a predvsem za kanalizacije, bodi za dotok pitne vode kot za odtok odpadnih voda._NEWLINE_Sem spadajo tudi pari\xc5\xa1ke katakombe, ki so sicer grobnica, a le od konca 18. stoletja, ko je mestna uprava uredila javna pokopali\xc5\xa1\xc4\x8da. Takrat so bili anonimni posmrtni ostanki preme\xc5\xa1\xc4\x8deni v opu\xc5\xa1\xc4\x8den podzemni kamnolom._NEWLINE_Tudi nekaterim skladi\xc5\xa1\xc4\x8dem za pivo v Nem\xc4\x8diji pravijo katakombe, na primer tistim v N\xc3\xbcrnbergu, ki so bila zgrajena leta 1303. V teku zgodovine so slu\xc5\xbeila tudi v druge namene, predvsem kot bunkerji. Danes so muzej.'